KIRJALLINEN KYSYMYS E-1769/00 esittäjä(t): Erik Meijer (GUE/NGL) komissiolle. Konver-ohjelmasta Alankomaissa sijaitsevalle Den Helderin kunnalle myönnettyjen tukien mahdollinen väärinkäyttö ja määrärahojen kanavoiminen asiattomiin tarkoituksiin.



Virallinen lehti nro 103 E , 03/04/2001 s. 0026 - 0027



KIRJALLINEN KYSYMYS E-1769/00 esittäjä(t): Erik Meijer (GUE/NGL) komissiolle (31. toukokuuta 2000) Aihe: Konver-ohjelmasta Alankomaissa sijaitsevalle Den Helderin kunnalle myönnettyjen tukien mahdollinen väärinkäyttö ja määrärahojen kanavoiminen asiattomiin tarkoituksiin 1. Tiedotusvälineissä on jo vuodesta 1997 alkaen raportoitu yhä uudelleen Alankomaiden luoteisosassa Kop van Noord-Hollandin alueella sijaitsevan Den Helderin kunnassa ja sen ympäristössä nousseesta poliittisesta hälystä, joka liittyy yhteisön myöntämien tukien käyttöön. Kohteena on ollut muun muassa Den Helderin kunnan satama-alueelle rakentama jalankulkusilta. Asia nousi uudelleen esille 9. toukokuuta tänä vuonna, jolloin Alankomaiden rikospoliisi käynnisti mahdollisten petostapausten takia tutkimuksen kyseisen kunnan kaupunkisuunnittelusta ja hallinnosta vastaavan viraston toimista. Onko komissio tietoinen tästä asiasta? 2. Voiko komissio vahvistaa, että Den Helderin kunnassa on toteutettu yhteisön Konver-ohjelmasta myönnettyjen tukien avulla hankkeita, kuten satama-alueelle rakennettu jalankulkusilta, jota alueen asukkaan kutsuvat Eurosillaksi? Jos voi vahvistaa, mitä tukia Konver-ohjelmasta on myönnetty Den Helderin kunnalle ja millä ehdoilla ne on myönnetty? 3. Poliittinen häly johti siihen, että kunnanvaltuusto teetti KPMG-virastolla tutkimuksen. Valmistuneessa tutkimusraportissa mainittiin, että tukien käytön yhteydessä on todettu säännönvastaisuuksia; alkuvaiheen jälkeen tukia kanavoitiin luvatta asiattomiin tarkoituksiin, yhteisrahoituksen käyttöä tukia koskeviin tarkoituksiin ei ilmoitettu ja tukea saava hanke jätettiin osin toteuttamatta. Tiedotusvälineiden mukaan tähän luetteloon voitaisiin lisätä myös hankkeen kustannuksien paisuttaminen ja rahavirtojen kanavoiminen asiattomiin tarkoituksiin. Onko komissio tietoinen KPMG:n tutkimuksista ja niihin sisältyvistä johtopäätöksistä? Onko komissio samaa mieltä johtopäätöksistä? 4. Kyseisen alueen asukkaat ovat kritisoineet kovasti hankkeen toteuttamista, erityisesti sen vaikutuksia elämänlaatuun ja turvallisuuteen (se ei tarjoa vuoteen 2015 asti minkäänlaista ratkaisua voimakkaasti kasvavalle asuinalueiden läpi kulkevalle autoliikenteelle, puita on kaadettu vastoin asukkaiden tahtoa ja satamissa syntyviä onnettomuuksia varten ei ole laadittu evakuointitoimia). Onko komissio samaa mieltä siitä, että niin sanotussa kansalaisten Euroopassa asiat, kuten elämänlaatu ja asuinympäristö, pitäisi nostaa tärkeään asemaan ja että Den Helderin kunnassa ei ole tähän mennessä otettu tätä asiaa tarpeeksi huomioon? 5. Miten komission mielestä voitaisiin hanketta koskevia suunnitelmia mukauttamalla paneutua jälkikäteen kansalaisten esittämiin valituksiin? Michel Barnier'n komission puolesta antama yhteinen vastaus kirjallisiin kysymyksiin E-1769/00 ja E-1770/00 (2. elokuuta 2000) Komissio osallistuu tarkkailijana rakennerahasto-ohjelmien seurantakomiteoihin. Näissä komiteoissa keskustellaan ohjelmastrategioista sekä organisaatioon ja menettelytapoihin liittyvistä kysymyksistä. Toissijaisuusperiaatteen mukaisesti hankkeiden valinnasta ja hyväksymisestä vastaa ohjauskomitea, joka muodostuu paikallisista yhteistyökumppaneista ja yhteisrahoitukseen osallistuvista muista tahoista kuin yhteisö. Komissiolle ei ole ilmoitettu poliisitutkimuksesta tai KPMG-viraston tarkastuksesta, joihin arvoisa parlamentin jäsen viittaa. Komissio voi kuitenkin vahvistaa, että Konver-yhteisöaloitteesta rahoitettiin kaudella 19941999 Koopvaarderbinnenhaven-hanketta. Alankomaiden talousministeriö antoi 14. heinäkuuta 1997 päivätyssä kirjeessään asiaa koskevan 4,45 miljoonan Alankomaiden guldenin (2,02 milj.) suuruisen maksusitoumuksen. Yhteisön rahoitusosuus oli 50 prosenttia tästä summasta. Hanke päättyi joulukuussa, ja sen todelliset kustannukset jäivät budjetoituja kustannuksia (3,78 milj. HFL eli 1,72 milj.) alhaisemmiksi. Komissio on esittänyt parlamentin jäsenen esittämän kysymyksen johdosta tiedustelun Alankomaiden talousministeriölle ja pyytänyt myös asianomaisen pääosaston tarkastusyksikköä kiinnittämään huomiota tähän nimenomaiseen tapaukseen. Lisäksi Euroopan petostentorjuntavirasto on ilmoittanut olevansa yhteydessä kysyjän mainitsemaan alankomaalaiseen tutkimusvirastoon. Den Helderin kunta ei ole mukana yhdessäkään rakennerahasto-ohjelmassa ohjelmakaudella 20002006. Konver-yhteisöaloitetta ei jatketa, eikä Noord-Hollandin alue kuulu tukikelpoisiin tavoite 1 tai 2- alueisiin.